Det er i ettertid blitt avslørt at svært mange meldinger på Facebook, Twitter, Instagram og Reddit som ble postet og delt i forbindelse med det amerikanske presidentvalget i 2016, hadde opphav i en hemmelig, politisk løgnfabrikk i St. Petersburg i Russland. Flere populære kontoer som oppgav å representere amerikanske interesser og avsendere, var i virkeligheten styrt av russere og andre. Mange av de falske innleggene ble lest og delt av uvitende brukere. Store nyhetsmedier siterte også falske meldinger som sannferdige meningsytringer fra engasjerte amerikanere. Påvirkningsarbeid fra russisk etterretning pågår fortsatt i 2018.